CELEX: C2006/294/60
Language: da
Date: 2006-12-02 00:00:00
Title: Sag C-418/06 P: Appel iværksat den 13. oktober 2006 af Kongeriget Belgien til prøvelse af dom afsagt den 25. juli 1006 af Retten i Første Instans (Anden Afdeling) i sag T-221/04, Belgien mod Kommissionen

2.12.2006   
            
            
               DA
            
            
               Den Europæiske Unions Tidende
            
            
               C 294/34
            
         Appel iværksat den 13. oktober 2006 af Kongeriget Belgien til prøvelse af dom afsagt den 25. juli 1006 af Retten i Første Instans (Anden Afdeling) i sag T-221/04, Belgien mod Kommissionen
   (Sag C-418/06 P)
   (2006/C 294/60)
   Processprog: fransk
   Parter
   
      Appellant: Kongeriget Belgien (ved A. Hubert, som befuldmægtiget, og avocats H. Gilliams, P. de Brandt og L. Goossens)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               —
            
            
               Dom afsagt den 25. juli 2006 af Retten i Første Instans i sag T-221/04 annulleres, og, Kommissionens beslutning 2004/136/EF (1) af 4. februar 2004 annulleres, idet sagsøgerens påstand tages til følge.
            
         
               —
            
            
               Subsidiært annulleres dom afsagt den 25. juli 2006 af Retten i Første Instans i sag T-221/04, og korrektionen på 9 322 809 EUR fastsat af Kommissionen i beslutning 2004/136/EF nedsættes under udøvelsen af Domstolens fulde prøvelsesret til 1 491 085 EUR.
            
         
               —
            
            
               Mest subsidiært annulleres dom afsagt den 25. juli 2006 af Retten i Første Instans i sag T-221/04, og sagen hjemvises til Retten.
            
         
               —
            
            
               Kommissionen tilpligtes at betale sagens omkostninger for Domstolen og Retten.
            
         Søgsmålsgrunde og væsentligste argumenter
   Sagsøgeren har fremført fire anbringender til støtte for appellen.
   Sagsøgeren har med det første anbringende gjort gældende, at Retten har gengivet de faktiske omstændigheder fejlagtigt, eller i det mindste begået fejl med hensyn til den retlige kvalificering af disse omstændigheder og de retlige konsekvenser, der skulle udledes heraf. Ifølge sagsøgeren bygger hele dommen på en forkert faktisk forudsætning, idet Retten fandt, at det belgiske edb-system for grafisk indkodning af landbrugsarealer (»SIG«) udgør et måleinstrument, som er mere realistisk end de arealoplysninger, som blev afgivet af producenterne selv, selv om den nøjagtige størrelse af et landbrugsareal — formelt og ubestrideligt — alene kan fastsættes enten ved en måling fortaget af en person, der har de hertil fornødne kvalifikationer, eller en billedanalyse af satellitbilleder, der er taget ved telemåling.
   Med det andet anbringende, som består af fem led, har sagsøgeren gjort gældende, at artikel 6, stk. 7, og artikel 8, i forordning (EØF) nr. 3508/92 (2), samt artikel 6 og 9 i forordning (EØF) nr. 3887/92 (3) er blevet tilsidesat, idet Retten med urette antog, at sagsøgeren var forpligtet til at overholde implicitte regler, der var nødvendige for at opfylde eksplicitte regler, og idet Retten med urette antog, at den af de belgiske myndigheder indførte kontrolordning ikke er effektiv, dels på grund af mangelen på overvågning af oplysninger fra SIG, dels på grund af den forsinkede indkodning af oplysningerne. Sagsøgeren har også på flere punkter gjort gældende, at Rettens begrundelse er utilstrækkelig og/eller selvmodsigende.
   Det tredje anbringende vedrører en retlig fejl, som Retten har begået ved anvendelsen af proportionalitetsprincippet, eftersom det maksimale tab, som EUGFL har lidt, ifølge sagsøgeren klart er mindre end den pålagte korrektion.
   Sagsøgeren har endelig med det fjerde anbringende gjort gældende, at Retten med urette har forkastet sagsøgerens påstand om nedsættelse af den pålagte korrektion under udøvelse af Rettens fulde prøvelsesret. At der ikke foreligger en udtrykkelig bestemmelse, som giver Fællesskabets retsinstanser fuld prøvelsesret, indebærer således ikke ipso facto, at de ikke har en sådan kompetence.
   
      (1)  Kommissionens beslutning 2004/136/EF af 4.2.2004 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen (EUT L 40, s. 31).
   
      (2)  Rådets forordning (EØF) nr. 3508/92 af 27.11.1992 om et integreret system for forvaltning og kontrol af visse EF-støtteordninger (EFT L 355, s. 1).
   
      (3)  Kommissionens forordning (EØF) nr. 3887/92 af 23.12.1992 om gennemførelsesbestemmelser for det integrerede system for forvaltning og kontrol af visse EF-støtteordninger (EFT L 391, s. 36), som ændret ved Kommissionens forordning (EF) nr. 1648/95 af 6.7.1995 (EFT L 156, s. 27).